wickkiey/tamil-wikipedia-chunked huggingface dataset:
# மருத்துவப் பணியாளர் தேர்வு வாரியம்

தமிழக அரசு மருத்துவமனைகளுக்கு தேவையான மருத்துவர்கள், செவிலியர்கள் மற்றும் இதர மருத்துவ பணியாளர்களை தேர்வு செய்ய **மருத்துவப் பணியாளர் தேர்வு வாரியம்** (**MRB**) 2012 இல் மக்கள் நல்வாழ்வு (ம) குடும்பநலத்துறையின் அரசாணை மூலம் தோற்றுவிக்கப்பட்டது. மருத்துவத் துறை பணியாளர்களை தேர்வு செய்வதற்கென்று தனியாக ஒரு தேர்வு வாரியம் அமைக்கப்படுவது இந்தியாவிலேயே இதுதான் முதல்முறை ஆகும்.
# மருத்துவப் பணியாளர் தேர்வு வாரியம்

## அமைப்பு

மருத்துவப் பணியாளர் தேர்வு வாரியம் ஒரு தலைவர், ஒரு உறுப்பினர் , ஒரு உறுப்பினர் செயலர் மற்றும் 19 பணியாளர்களை கொண்டுள்ளது.
# மருத்துவப் பணியாளர் தேர்வு வாரியம்

## வெளி இணைப்பு

- தமிழ்நாடு மருத்துவ பணியாளர் தேர்வு வாரியத்தின் அதிகாரப்பூர்வ இணைய தளம்
- தமிழ்நாடு அரசுப் பணியாளர் தேர்வாணையத்தின் அதிகாரப்பூர்வ இணைய தளம்
# ஒ.ச.நே - 09:00

**ஒ.ச.நே - 09:00** (*UTC-09:00*) என்பது ஒருங்கிணைக்கப்பட்ட சர்வதேச நேரத்துடன் -09:00 ஐ ஈடுசெய்யப் பயன்படுத்தப்படும் ஒரு இனங்காட்டி ஆகும்.
# ஒ.ச.நே - 09:00

## சீர் நேரமாக பயன்படுத்தும் நாடுகள் (ஆண்டு முழுவதும்)

- பிரெஞ்சு பொலினீசியா
- கேம்பியர் தீவுகள்
# ஒ.ச.நே - 09:00

## அவாய்-அலூசியன் பகலொளி நேரம் (வடக்கு அரைக்கோள கோடைகாலத்தின்போது மட்டும்

- அமெரிக்க ஐக்கிய நாடு
- அலாஸ்கா - அலூசியன் தீவுகள் மட்டும்
# ஒ.ச.நே - 09:00

## அலாஸ்கா சீர் நேரம் (வடக்கு அரைக்கோள குளிர்காலத்தின்போது மட்டும்)

- அமெரிக்க ஐக்கிய நாடு (அலாஸ்கா சீர் நேரம்)
- அலாஸ்கா (−169.5° நிலநிரைக்கோட்டின் மேற்கே அமைந்துள்ள ஆனெட்டி மற்றும் அலூசியன் தீவுகள் தவிர ஏனைய பகுதிகள்)
# ஜான் குட்ரிக்

**ஜான் குட்ரிக்** அல்லது **ஜான் குட்ரைக்** (*John Goodricke*, 17 செப்டம்பர் 1764 – 20 ஏப்ரல் 1786) என்பவர் ஆங்கிலேய தொழில்முறையல்லா வானியலாளர் ஆவார். 1782 ஆம் ஆண்டில் ஆல்கால் என்ற மாறியல்பு விண்மீனைப் பற்றிய ஆய்வுக்காக இவர் அறியப்படுகிறார்.  
ஜான் குட்ரிக் நெதர்லாந்தில் உள்ள குரோனிங்கனில் 1764 இல் பிறந்தார். இவர் காதுகேளாதவர். மாறும் விண்மீனை 200 ஆண்டுகட்கு முன்பே டேவிட் பாப்ரிசியசு கண்டுபிடித்து இருந்தாலும் அதற்கான சரியான விளக்கத்தை அளித்தவர் ஜான் குட்ரிக் தான். ஆல்கால் என்ற மாறுவிண்மீனை கவனமாக அவதானித்து விரைவான பொலிவுமாற்றத்துக்கான காரணம் பொலிவுமிக்க விண்மீனை ஒரு கரும்பொருள் சுற்றிவந்து அதை மறைப்பதுதான் என்ற முடிவுக்கு வந்தார். அதற்காக அவர் இலண்டன் அரசுக்கழக உயர்விருதான கொப்ளி விருதைப் பெற்றார். மேலும் அதில் ஆய்வாளராகவும் அமர்த்தப்பட்டார். அவர் 21 அகவை முடிவதற்குள்ளேயே (1786 இல்) காலமானார்.
# சான் பாப்திசுத்து யோசப் டெலாம்பர்

**சான் பாப்திசுத்து யோசப் டெலாம்பர்** (*Jean Baptiste Joseph Delambre*, 19 செப்டம்பர் 1749 – 19 ஆகத்து 1822) என்பவர் பிரெஞ்சு கணிதவியலாளரும், வானியலாளரும் ஆவார். பாரிசு வான்காணகத்தின் இயக்குனராகப் பணியாற்றியவர். வானியலில் பல குறிப்பிடத்தக்க நூல்களை எழுதியவர்.  
டெலாம்பர் வடக்கு பிரான்சிலுள்ள் ஏமியென்சு நகரில் 1749இல் பிறந்தார். இவர் இளமையில் செவ்வியல் நூல்களை மட்டுமே படித்தார். 36ஆம் அகவைக்குப் பிறகே கணிதமும் வானியலும் கற்றார். 1789இல் வியாழன், சனி கோள்களின் அட்டவணைகளையும் 1792இல் யுரேனசு கோளின் அட்டவணையையும் வெளியிட்டார்.  
புதிய பதின்ம அளவை முறையை உருவாக்கி நிறுவ டன்கிர்க்குக்கும் பார்சிலோனாவுக்கும் இடையில் உள்ள கிடைவரை வில்லை (Arc of Meridian) அளந்தார். பிறகு 1795இல் பிரெஞ்சுக் கல்லூரியில் வானியல் பேராசிரியரானார். இறுதிக்காலத்தில் இவர் வானியல் வரலாற்றை ஆறு தொகுதிகளாக உருவாக்கி வெளியிடுவதில் ஈடுபட்டார். 1822 இல் கலை, மற்றும் அறிவியலுக்கான அமெரிக்க அகாதமியில் வெளிநாட்டு கௌரவ உறுப்பினராகத் தேர்ந்தெடுக்கப்பட்டார்.
# ஜான் வி. எவான்சு

**ஜான் வி. எவான்சு** (*John V. Evans*, பிறப்பு: 5 சூலை 1933) என்பவர் இங்கிலாந்தில் பிறந்த அமெரிக்க வானியலாளர் ஆவார்.  
ஜான் எவான்சு இங்கிலாந்து, மான்செசுட்டரில் 1933 இல் பிறந்தார். இவர் மான்செசுட்டர் பல்கலைக் கழகத்தில் பயின்று முனைவர் பட்டம் பெற்றார். 1960 இல் இருந்து இவர் மசாசூசட் தொழில்நுட்பக் கழகத்தின் இலிங்கன் ஆய்வகப் பேராசிரியராகப் பணிபுரிந்தார்.  
இவர் கதிர்வீச்சு வானியலில் (Radio-Astronomy) பேரார்வம் காட்டினார். மின்னணு மண்டில மின்னன் அடர்த்தியை அளக்க, நிலாவின் நீண்ட அலைநேரக் கதிர் எதிரொளி மங்கலைப் பயன்படுத்தலாம் என்பதை நிறுவினார். இவர் ஜி.என்.டெய்லருடன் இணைந்து, வெள்ளி, நிலா இரண்டின் ரேடார் எதிரொளி ஆய்வை மேற்கொண்டார். 1975 இல் ஆப்பில்டன் பரிசு பெற்றார்.
# தமிழ்நாடு வன சீருடைப் பணியாளர் தேர்வு குழுமம்

வனவர் (பாரஸ்டர்), வன காப்பாளர் (பாரஸ்ட் கார்டு), வனக்காவலர் (பாரஸ்ட் வாட்சர்) போன்ற வனத்துறை ஊழியர்களை தேர்வு செய்ய **தமிழ்நாடு வன சீருடைப் பணியாளர் தேர்வு குழுமம் (TNFUSRC)** என்ற அமைப்பு தமிழக அரசின் சுற்றுச்சூழல் (ம) வனத்துறையின் ஓர் அரசாணை (G.O Ms.No. 157 Dt: June 29, 2012) மூலம் தோற்றுவிக்கப்பட்டுள்ளது.
# தமிழ்நாடு வன சீருடைப் பணியாளர் தேர்வு குழுமம்

## வெளி இணைப்பு

- தமிழ்நாடு வன சீருடைப் பணியாளர் தேர்வு குழுமத்தின் அதிகாரப்பூர்வ இணையதளம்
- தமிழ்நாடு அரசுப் பணியாளர் தேர்வாணையத்தின் அதிகாரப்பூர்வ இணையதளம்
- தமிழ்நாடு மருத்துவ பணியாளர் தேர்வு வாரியத்தின் அதிகாரப்பூர்வ இணையதளம்
# தேசியப் பிற்படுத்தப்பட்டோர் ஆணையம்

**தேசியப் பிற்படுத்தப்பட்டோர் ஆணையம்** (*National Commission for Backward Classes*) 1993 ஆம் ஆண்டில் ஆகத்து 14 ஆம் நாளில் தோற்றுவிக்கப்பட்டது. இவ்வமைப்பு தேசியப் பிற்படுத்தப்பட்டோர் ஆணையச் சட்டம் 1993 விதிகளின் படி உருவாக்கப் பட்டது.
# தேசியப் பிற்படுத்தப்பட்டோர் ஆணையம்

## வரலாறு

பிற்படுத்தப்பட்ட மக்களின் நிலைமையை அடையாளம் காண ஒரு ஆணையம் உருவாக்கப்படவேண்டும் என்று அரசியல் சட்டப் பிரிவு 340 இல் தெளிவாக்கப்பட்டது. அதன் அடிப்படையில் மேனாள் பிரதமர் மொரார்ஜி தேசாய் 1978 இல் பி.பி.மண்டல் தலைமையில் ஒரு ஆணையம் அமைத்தார். அந்த ஆணையம் எல்லா மாநிலங்களுக்கும் சென்று ஆய்வு நடத்தி பல வேறு தரப்பினரையும் மாநில அரசுகளையும் விசாரித்து ஒரு அறிக்கையைத் திசம்பர் 31 1980 இல் தாக்கல் செய்தது. பல ஆண்டுகளாகக் கிடப்பில் கிடந்த அவ்வறிக்கையை நாடு முழுவதும் நடந்த பெரிய போராட்டங்களுக்குப் பின்னர் மேனாள் பிரதமர் வி.பி.சிங் 1989 இல் நாடாளுமன்றத்தில் தாக்கல் செய்தார். அதைத் தொடர்ந்து வி.பி.சிங் 1990 இல் இதர பிற்படுத்தப் பட்டோருக்கு அரசுப் பணிகளில் 27 விழுக்காடு இடஒதுக்கீடு ஒதுக்கவேண்டும் என்ற ஆணையைப் பிறப்பித்தார். இவ்வாணையை எதிர்த்து இந்திரா சகானி என்பவர் உச்ச நீதி மன்றத்தில் வழக்குத் தொடர்ந்தார். அப்பொழுது தேசிய அளவில் ஒரு ஆணையமும் அனைத்து மாநிலங்களிலும் மாநில அளவில் ஆணையங்களும் அமைக்கவேண்டும் என்று உச்சநீதி மன்றம் வலியுறுத்தியது. இதற்குப் பிறகு உருவாக்கப்பட்டதுதான் தேசியப் பிறபடுத்தப்பட்டோர் ஆணையம் ஆகும்.
# தேசியப் பிற்படுத்தப்பட்டோர் ஆணையம்

## பணிகள்

சமூக ரீதியாகவும் கல்வி ரீதியாகவும் பின் தங்கிய வகுப்பினரை இதர பிற்படுத்தப்பட்டோர் பட்டியலில் சேர்ப்பதும் பிழையாகச் சேர்க்கப் பட்டதாகப் புகார்கள் வந்தால் விசாரித்து அவ்வகுப்பினரை நீக்குவதும் தாம் இந்த ஆணையத்தின் பணிகள்.
இது வரை 2418 சாதியினரை பட்டியலில் சேர்த்துள்ளது
# தேசியப் பிற்படுத்தப்பட்டோர் ஆணையம்

## ஆணையத்தின் உறுப்பினர்கள்

- தலைவர்—நீதிபதி வீ. ஈசுவரையா
- செயலாளர்—ஏ கே மங்கோத்ரா
- உறுப்பினர் --ச. கு. கார்வேந்தன்
- உறுப்பினர்—ஏ. கே. சைனி
- உறுப்பினர்—சகீல்-உஸ்-சமன்-அன்சாரி
# தேசியப் பிற்படுத்தப்பட்டோர் ஆணையம்

## மேற்கோள்

http://www.ncbc.nic.in/Home.aspx?ReturnUrl=%2f
# பா. சு. மணி

**பா. சு. மணி** (11.9.1936 - 3.5.2015) கர்நாடக மாநிலம் பெங்களூரில் வாழ்ந்த தமிழ் பத்திரிக்கையாளர். தினச்சுடர் (தமிழ் மாலை இதழ்), சஞ்சேவாணி (கன்னட மாலை இதழ்) ஆகியவற்றின் நிறுவனர் மற்றும் ஆசிரியர் ஆவார்.
# பா. சு. மணி

## வாழ்க்கை

இவர் தூத்துக்குடி மாவட்டம், விளாத்திக்குளம் அருகில் உள்ள நாகலாபுரத்தைச் சேர்ந்தவர். எம்.ஏ தமிழ் இலக்கியத்தில் சென்னை பல்கலைக்கழகத்திலேயே முதல் மாணவராகத் தேர்ச்சி பெற்றார். முனைவர் பட்டத்தையும் பெற்றார். துவக்கத்தில் தினத்தந்தி, மாலை முரசு ஆகிய நாளேடுகளில் செய்தி ஆசிரியராகப் பணியாறினார்.
பிறகு 1964-ஆம் ஆண்டு பெங்களூரின் முதல் தமிழ் நாளிதழான தினச்சுடர் தமிழ் இதழைத் தொடங்கினார்.அதேபோல, 1982-இல் சஞ்சேவாணி என்ற கன்னட மாலை நாளிதழைத் தொடங்கி நடத்தினார்.
# பா. சு. மணி

## எழுதிய நூல்கள்

மர்ம மாளிகை, உடைந்த வீணை ஆகிய சிறுகதை நூல்கள், செய்தி பிறந்த கதை என்ற இதழியல் அனுபவ நூல், இளவரசி கயல் கன்னி, ஜெனரல் சுந்தரம், சம்சாரி ஆன சந்நியாசி, நாற்காலிப் பாட்டி ஆகிய புதினங்கள், அரிஸ்டாட்டில் கவுடில்யருடன் திருவள்ளுவர், ஆய்வின் இமயம் தெ.பொ.மீ ஆகிய ஆய்வு நூல்களை எழுதியுள்ளார்.
# பா. சு. மணி

## குடும்பம்

இவரின் மனைவி அழகு, மகன் அமுதவன், மகள்கள் பொருள், தேன்மொழி, அகிலா ஆகியோர் ஆவர்.
# செங்கிப்பட்டி

**செங்கிப்பட்டி** (*Sengipatti*) தமிழ்நாடு, தஞ்சாவூர் மாவட்டம், பூதலூர் வட்டம், பூதலூர் ஊராட்சி ஒன்றியத்தில் உள்ள ஒரு சிற்றூர் ஆகும். இது தஞ்சாவூர்-திருச்சி நெடுஞ்சாலையில் தஞ்சாவூர் நகரில் இருந்து 23 கி.மீ. தூரத்திலும், திருச்சிராப்பள்ளியில் இருந்து 33 கி.மீ. தூரத்திலும் அமைந்துள்ளது. வளர்ந்து வரும் இக்கிராமத்தில் பல தொழிற்சாலைகள் அமைந்துள்ளன.
# செங்கிப்பட்டி

## மக்கள்

2001 மக்கள்தொகைக் கணக்கெடுப்பின் படி, செங்கிப்பட்டியின் மக்கள்தொகை 3865 ஆகும். இவர்களில் 1937 ஆண்களும், 1928 பேர் பெண்களும் ஆவர்.
# செங்கிப்பட்டி

## நினைவகம்

இங்கு சனவரி 29, 2009, ஈழத்தமிழர்களின் படுகொலைக்கு இந்திய அரசு துணை போவதாகக் கண்டித்துத் தனக்குத்தானே தீயிட்டு உயிரைப் போக்கிக்கொண்ட கு. முத்துக்குமாரின் சிலையைத் தமிழ்த் தேசியப் போியக்கத் தலைவரும் தமிழ்த் தேசியத் தமிழா் கண்ணோட்டத்தின் ஆசிாியருமான தோழா் பெ. மணியரசன் அவர்கள் திறந்து வைத்தாா்.
# தமிழ்நாடு டாக்டர் ஜெ. ஜெயலலிதா மீன்வளப் பல்கலைக்கழகம்

**தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம்** (Tamil Nadu Dr. J. Jayalalithaa Fisheries University—TNJFU) என்பது தமிழ்நாட்டின் நாகப்பட்டினத்தில் 2012ஆம் ஆண்டில், தமிழ்நாடு மீன்வள பல்கலைக்கழகச் சட்டம், 2012இன் படி நிறுவப்பட்ட ஒரு பல்கலைக்கழகம் ஆகும். இப்பல்கலைக்கழகம் மறைந்த முன்னாள் தமிழக முதல்வர் டாக்டர். ஜெ. ஜெயலலிதா அவர்களின் பெயரில் அழைக்கப்படுகிறது.
# தமிழ்நாடு டாக்டர் ஜெ. ஜெயலலிதா மீன்வளப் பல்கலைக்கழகம்

## படிப்புகள்

இப்பல்கலைக்கழகத்தில், மீன் வளர்ப்பு, மீன்வள உயிரியல், மீன் பிடித்தல், மீன் உயிர்தொழில்நுட்பம், மீன்வள பொருளாதாரம், மீன்கள் வாழும் சூழ்நிலையியல், மீன்வள விரிவாக்கம், மீன்வள தொழில்நுட்பம், மீன்வள பொறியியல் மற்றும் மீன்கள் பதப்படுத்தல் குறித்தான படிப்புகள் உள்ளது. மாணவர்கள் இப்பல்கலைகழகத்தில் பொது நுழைவுத்தேர்வு மூலம் சேர்க்கை நடைபெறுகிறது.  
1. நான்காண்டு இளநிலை மீன்வள அறிவியல் பட்டம் (பி. எப். எஸ்சி - B.F.Sc) .
1. எட்டு படிப்புகளில் இரண்டாண்டு முதுநிலை மீன்வள அறிவியல் பட்டம் (எம். எப். எஸ்சி - M.F.Sc)
1. நான்கு படிப்புகளில், மூன்றாண்டு முனைவர் பட்டப்படிப்பு
# தமிழ்நாடு டாக்டர் ஜெ. ஜெயலலிதா மீன்வளப் பல்கலைக்கழகம்

## தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகத்தின் கல்லூரிகள், பயிற்சி மற்றும் ஆய்வு மையங்கள்

| -
! எண். | கல்லூரியின் பெயர் !! இடம் !!மாவட்டம் !! இணைப்பு !! நிறுவிய ஆண்டு | இணையதளம் |  |  |  |
| --- | --- | --- | --- | --- | --- |
| 1 | மீன்வளக் கல்லூரி மற்றும் ஆய்வு மையம், தூத்துக்குடி | தூத்துக்குடி | தூத்துக்குடி மாவட்டம் | தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம் | 1977 |
| 2 | மீன்வள தொழில்நுட்ப கழகம் | பொன்னேரி | திருவள்ளூர் மாவட்டம் | தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம் | 2012 |
| 3 | மீன்வள பொறியியல் கல்லூரி | நாகப்பட்டினம் | நாகப்பட்டினம் மாவட்டம் | தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம் | 2012 |
| 4 | டாக்டர். எம்ஜீஆர் மீன்வள கல்லூரி மற்றும் ஆராய்ச்சி நிலையம் | தலைஞாயிறு | நாகப்பட்டினம் மாவட்டம் | தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம் | 2017 |
| 5 | மீன்வள முதுகலை கல்வி நிறுவனம் | வன்னியஞ்சாவடி | காஞ்சிபுரம் மாவட்டம் | தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம் | 2017 |
| 6 | மீன்வள உயிரிதொழில்நுட்ப கல்லூரி | வன்னியஞ்சாவடி | காஞ்சிபுரம் மாவட்டம் | தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம் | 2017 |
| 7 | மீன்வள வணிகப்பள்ளி | வன்னியஞ்சாவடி | காஞ்சிபுரம் மாவட்டம் | தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம் | 2018-19 |
| 8 | மீன் ஊட்டச்சத்து மற்றும் உணவு தொழில்நுட்பக் கல்லூரி | மாதவரம் | சென்னை | தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம் | 2018 |
| 9 | ஆற்றல் மற்றும் சுற்றுச்சூழல் பொறியியல் கல்லூரி | நாகப்பட்டினம் | நாகப்பட்டினம் மாவட்டம் | தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம் | 2019 |
| 10 | மீன்வளக் கடல் தொழில்நுட்பக் கல்லூரி | தூத்துக்குடி | தூத்துக்குடி மாவட்டம் | தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம் | 2019 |  
| -
! எண். | இயக்குனரகம் பெயர் !! இடம் !!மாவட்டம் !! இணைப்பு !! நிறுவிய ஆண்டு | இணையதளம் |  |  |  |  |
| --- | --- | --- | --- | --- | --- | --- |
| 1 | வளங்குன்றா நீருயிரி வளர்ப்பு தஞ்சாவூர் மையம் | சூரக்கோட்டை | தஞ்சாவூர் மாவட்டம் | தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம் | 2001 |  |
| 2 | வளங்குன்றா நீருயிரி வளர்ப்பு பரக்கை மையம் | பரக்கை | கன்னியாகுமரி மாவட்டம் | தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகம் | 2002 | } |
# தமிழ்நாடு டாக்டர் ஜெ. ஜெயலலிதா மீன்வளப் பல்கலைக்கழகம்

## தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகத்தின் கல்லூரிகள், பயிற்சி மற்றும் ஆய்வு மையங்கள்

### பிற மையங்கள்

தமிழ்நாடு டாக்டர். ஜெ. ஜெயலலிதா மீன்வளப் பல்கலைக்கழகத்தின் பிற இரண்டு மையங்கள் சென்னையில் அமைந்துள்ளது.
1. பணியாளர் பயிற்சி நிறுவனம், சென்னை
1. மீன்வள தொழில்நுட்பம் மற்றும் பயிற்சி நிறுவனம், (FITT) சென்னை http://www.tnfu.org.in/university/wp/?page_id=3683
# டைநைத்ரோபீனால்

வேதிக் கட்டமைப்பு]]
**டைநைத்ரோபீனோல்கள்** (*dinitrophenols*) என்பவை பீனாலின் நைத்ரோ வழிப்பொருளைக் கொண்ட வேதிச் சேர்மங்கள் ஆகும்.  
டைநைத்ரோபீனோலில் ஆறு சமபகுதியங்கள் காணப்படுகின்றன. அவை:  
- 2,3-டைநைத்ரோபீனால்
- 2,4-டைநைத்ரோபீனால்
- 2,5-டைநைத்ரோபீனால்
- 2,6-டைநைத்ரோபீனால்
- 3,4-டைநைத்ரோபீனால்
- 3,5-டைநைத்ரோபீனால்  
---
# சோமசீலா அணை

**சோமசீலா அணை** என்பது ஆந்திரப்பிரதேசம் மாநிலம் நெல்லூர் மாவட்டம், சோமசீலா என்னுமிடத்தில் பெண்ணாற்றின் குறுக்கே கட்டப்பட்டுள்ளது. இவ்வணையின் கட்டுமானப் பணி 1976-ம் ஆண்டு தொடங்கி, 1989-ல் நிறைவுபெற்றது.  
சோமசீலா அணையின் மொத்த கொள்ளளவு 78 டி.எம்.சி. இதன் பாசனப் பகுதி 4.5 லட்சம் ஏக்கர். புதிய பாசனப் பகுதி 1.79 லட்சம் ஏக்கர். இந்த அணையில் இருந்து 15 டி.எம்.சி. தண்ணீர் தெலுங்கு கங்கைத் திட்டப்படி சென்னை குடிநீருக்காக திறந்துவிடப்பட்டு, கண்டலேறு அணைக்கு வந்து சேர்கிறது. அங்கிருந்து பூண்டி ஏரிக்கு வந்து சேருகிறது.
# பெங்களூரா மாம்பழம்

**பெங்களூரா மாம்பழம்** என்பது தென்னிந்தியாவில் விளையும் மாம்பழங்களில் ஒரு வகையாகும். இதற்கு **தோத்தாபூரி**, **கலெக்டர்**, **கல்லாமை**, **சுந்தர்சா**, **கிளி மூக்கு** என்ற வேறு பெயர்களும் உண்டு.
இவ்வகை மாமரம் வீரியத்துடன் ஆண்டுதோறும் சீரான விளைச்சல் தரக்கூடியது. இதன் காய்கள் சற்றுக் குறைந்த புளிப்புச் சுவை கொண்டதால் இதன் காயை விரும்பி உண்பார்கள்.இதன் பழங்கள் பெரியதாகவும், இளம் மஞ்சள் நிற சதைப்பற்றுக் கொண்டது. சாறு குறைவாகவும்,நார் இல்லாமலும் இருக்கும். கெட்டியான சதைப்பற்றுள்ளதால் மாம்பழக் கூழ் தயாரிக்க தொழிற்சாலைக்கு ஏற்ற இரகமாக விளங்குகிறது.
# நீலம் மாம்பழம்

**நீலம் மாம்பழம்** என்பது மாம்பழங்களில் ஒரு வகையாகும். இதற்கு **காசா லட்டு**என்ற வேறு பெயரும் உண்டு.
இவ்வகை மாமரம் வாணிகரீதியில் பயிரிடப்படும் முதன்மை இரகம் ஆகும். இம்மரம் ஆண்டு தோரும் சீரான விளைச்சல் தரக்கூடியது. இதன் பழங்கள் சுமாரான அளவு கொண்டதாகவும், நல்ல இருப்புத்தன்மைக் கொண்டதால் நீண்டதொலைவுக்கு எடுத்துச்செல்லலாம். நல்ல சுவையும் மணமும் உடையது. சாறு நிறைந்த ஆறஞ்சு கலந்த மஞ்சள் நிறசதைப்பற்றுக் கொண்டது.
# பங்கனப்பள்ளி மாம்பழம்

**பங்கனப்பள்ளி மாம்பழம்** என்பது இந்திய துணைக்கண்டத்தில் விளையும் மாம்பழங்களில் ஒரு வகையாகும் இது இந்தியா, பாக்கித்தான் நாடுகளில் விளைகிறது.இப்பழத்தின் பெயர் ஆந்திர மாநிலத்தில் உள்ள பங்கனப்பள்ளி என்ற ஊரின் பெயரால் அழைக்கப்படுகிறது. இதற்கு **பனேசான்**,**சப்பட்டை சபேதா**என்ற வேறு பெயர்களும் உண்டு.
இவ்வகை மாம்பழங்கள் தரமானவையாகவும், நார் அற்றதாகவும், நல்ல இருப்புத்தன்மைக் கொண்டதால் நீண்டதொலைவுக்கு எடுத்துச்செல்லலாம். நல்ல சுவை உடையதாகவும், சுமாரான சாறு கொண்டதாகவும், கெட்டியான சதைப்பற்றுடன்,பெரியதாகவும், மக்காச் சோள மஞ்சள் நிறசதைப்பற்றுக் கொண்டது.
# அனாக்சிமேனசு

**அனாக்சிமேனசு** (*Anaximenes*, /ˌænækˈsɪməˌniːz/; ; அண். 585 – அண். 528 கி.மு.) மிலேத்தசு நகரில் வாழ்ந்த சாக்கிரட்டீசுக்கு முந்திய பண்டைக் கிரேக்க மெய்யியலாராவார். இவர் கிமு ஆறாம் நூற்றாண்டின் பிற்காலத்தில் முனைப்போடு செயல்பட்டவர். மூன்று மிலேசிய மெய்யியலாரில் ஒருவர். இவர் அனாக்சிமாண்டரின் இளம்நண்பராக / மாணவராகக் கருதப்படுகிறார். அனாக்சிமேனசு தன்னுடைய சிந்தனைப்பள்ளியில் பொருள்முதல் வாத ஒருமையியலைக் கடைப்பிடித்தார். நிலவல் (Reality) பொருள் பண்டங்களால் ஆயதே என்ற இந்தப் போக்கிற்காகவே இன்றும் இவர் முதன்மையாக நினைவுகூரப்படுகிறார்.
# அனாக்சிமேனசு

## அனாக்சிமேனசும் தொல்பாழும்

அனாக்சிமேனசுக்கு முன்பிருந்தவர்களான தேலேசும், அனாக்சிமாண்டரும் உலகின் அடிப்படைப் பொருளான தொல்பாழாக முறையே நீரையும் குழப்பமான அபெய்ரானையும் (Apeiron) கூற, இவர் காற்றைத் தொல்பாழாக (Archie) உறுதிபடுத்துகிறார். காற்றிலிருந்தே பிற எல்லாப் பொருள்களும் தோன்றுகின்றன என்கிறார். இது தற்செயலானதுபோல தோன்றலாம். ஆனால் அவர் இந்த முடிவுக்கு இயற்கையில் நிகழும் காற்றின் விரவுதல் (Rarefaction), ஆவிசெறிதல் ஆகிய நோக்கீடுகளை /அவதானிப்புகளைச் சார்ந்தே வருகிறார். காற்று செறிவுறும்போது மூடுபனியாகவும் மழையாகவும் பிற பொழிவுகளாகவும் கண்ணுக்குத் தெரிகிறது. காற்று குளிரும்போது புவியும் கனிமங்களும் (கற்களும்) உருவாகிறதெனக் கூறினார். மாறாக நீர் ஆவியாகி காற்றுக்குப் போகிறது. மேலும் அது காற்றைப் பற்றி எரியச் செய்து மேலும் விரவும்போது நெருப்பை உருவாக்குகிறது என்றார். மற்றவரும் பொருளின் நிலைகளைக் கூறினாலும் அனாக்சிமேனசு தான் சூடு/உலர்வு, குளிர்ச்சி/ஈரம் ஆகிய பண்பிணைகளை ஒரே பொருளின் அடர்த்தியோடு உறவுபடுத்தி விளக்கினார். இதன் வழியாக மிலேசிய ஒருமை அமைப்பில் அளவியலான கருத்துருவை இணைத்தார்.
# அனாக்சிமேனசு

## புவியின் தோற்றம்

உலகில் நிலவும் யாவுமே காற்றாலானதென முடிவு செய்ததும் அனாக்சிமேனசு புவியும் அதைச் சூழ்ந்துள்ள விண்பொருட்களும் காற்றில் இருந்து தோன்றிய முறையை விளக்கும் கோட்பாட்டை உருவாக்கினார். காற்று அழுந்தி அடர்ந்து மேசை போன்ற தட்டையான புவி வட்டை உருவாக்கியது. அது இலையைப் போல காற்றில் மிதக்கலானது. வான்பொருட்கள் தீப்பந்துகள் எனக் கருதப்பட்டதால் புவி வெளியிட்ட காற்று விரவித் தீப்பற்றியதால் விண்மீன்கள் உருவாகின என்றார். சூரியன் விண்மீன்களைப் போல எரிந்தாலும் விரவிய காற்றால் ஆனதல்ல. மாறாக புவிபோன்ற நிலாவாகும் என்றார். அது தன் கட்டமைப்பால் எரியவில்லை, வேகமான இயக்கத்தால் எரிகிறது என்றார். இதே போலவே சூரியனும் நிலாவும் தட்டையாகக் காற்றில் மிதக்கின்றன என்றார். மேலும் சூரியன் மறையும்போது புவிக்கடியில் செல்வதில்லை, மாறாக புவியை அது சுற்றும்போது எட்டச் சென்றுவிடுவதால் புவியின் உயர்பகுதிகளால் மறைக்கப்படுகிறது என்றார். தலையில் தொப்பி சுழல்வதைப் போலவே சூரியனும் மற்ற வான்பொருள்களும் புவியைச் சுற்றி இயங்கிவருகின்றன என்றார்.
# அனாக்சிமேனசு

## பிற இயல்நிகழ்வுகள்

அனாக்சிமேனசு புவியில் நிகழும் பிற நிகழ்வுகளுக்கும் நோக்கீடுகளில் இருந்தும் காரணங்களைக் கூறினார். எரிமலை உமிழ்வு புவியில் ஈரமில்லாமையாலும் பேரளவிலான நீர் புவியடியில் இருந்து மேற்கிளம்பிட புவி வெடிப்பதாலும் ஏற்படுவதாகக் கூறுகிறார். இருவகையிலும் புவி விரிசலடைவதால் மெலிந்துவிடுவதால் மலைகள் குலைந்து வீழ்கின்றன. அதனால் எரிமலை உமிழ்வு நிகழ்கிறதென்றார். மின்னல் முகில்கள் / மேகங்கள் காற்றால் வன்முறையாகப் பிரிக்கப்படுவதால் ஏற்பட்டு தீப்போன்ற தெறிப்பை வீசுகின்றது என்றார். வானவில்கள் அமுங்கிய அடர்ந்த காற்று சூரிய ஒளிக்கற்றைகளைச் சந்திப்பதால் ஏற்படுகிறது என்றார். இந்த எடுத்துக்காட்டுகளால் இவரும் மிலேசிய மெய்யியலாரும் இயற்கை சார்ந்த பரந்த காட்சியை உருவாக்கினர் என்பது தெளிவாகிறது. இயற்கையில் நேரும் பல நிகழ்வுகளுக்கும், ஒவ்வொரு நிகழ்வையும் தனித்தனியாகக் கருதாமலும் கடவுள் படைத்ததென்று கூறாமலும், ஒருங்கிணைவான காரணங்களைத் தேடினர் என்பது புலனாகும்.
# அனாக்சிமேனசு

## தகைமை

நிலாவின் எரிமலைவாய் அனாக்சிமேனசு பெயரிடப்பட்டுள்ளது.
# உலக நீர் நாள்

**உலக நீர் நாள்** (*World Day for Water* அல்லது *World Water Day*), ஐக்கிய நாடுகள் அவையின் தீர்மானத்துக்கு இணங்க ஆண்டு தோறும் மார்ச் 22 ஆம் நாள் உலகெங்கும் கொண்டாடப்படுகிறது.  
1992 ஆம் ஆண்டில் பிரேசிலில் ரியோ டி ஜனெய்ரோ நகரில் இடம்பெற்ற சுற்றுச்சூழல் மற்றும் வளர்ச்சி குறித்து நடைபெற்ற ஐநா பேரவைக் கூட்டத் தொடரில் வைக்கப்பட்ட 21ம் நூற்றாண்டின் செயல் திட்டத்தின்படி 1993, ஜனவரி 18 ஆம் நாள் 47வது ஐ.நா பேரவை கூட்டத் தொடர் 193ம் தீர்மானத்தை நிறைவேற்றியது. அத்துடன் 1993ம் ஆண்டு முதல் ஒவ்வொரு ஆண்டின் மார்ச் 22ம் நாளும் உலக நீர் வள நாளாக கொண்டாடத் தீர்மானிக்கப்பட்டது. நீர் வளத்தின் ஒட்டுமொத்தத் திட்டத்தையும் நிர்வாகத்தையும் மேம்படுத்தி நீர் வள பாதுகாப்பை வலுப்படுத்தி நாள்தோறும் கடுமையாகியுள்ள நீர் பற்றாக்குறை பிரச்சினையை தீர்ப்பது என்பது தீர்மானம் நிறைவேற்றப்பட்டதன் நோக்கமாகும். அதேவேளையில் மக்களிடையே விரிவாக பிரச்சாரம் செய்து மக்களிடையே அந்தந்த நாட்டின் நீர் வளப் பாதுகாப்பு பற்றி விழிப்புணர்வு வளர்த்தி ஏற்படுத்தவும் கேட்டுக்கொள்ளப்பட்டது.  
2003 இல் 58வது ஐநா பேரவைக் கூட்டத் தொடரில் நிறைவேற்ற தீர்மானம் ஒன்றின் படி 2005 முதல் 2015 வரையான காலப்பகுதி "பத்தாண்டுகளுக்கு உயிர் வாழ்வதற்கு நீர்" எனும் அனைத்துலக செயல் திட்ட காலமாக அறிவிக்கப்பட்டது. 2005ம் ஆண்டு மார்ச் 22ம் நாளன்று இந்த நடவடிக்கை அதிகாரப்பூர்வமாக நடைமுறைக்கு வந்தது.  
நீர்த் திட்டம் குறித்து ஈடுபட்டுள்ள நிறுவனங்களில் ஏதாவது ஒன்று ஒவ்வோர் ஆண்டும் அனைத்துலக மட்டத்தில் நீர் வளப் பாதுகாப்புக் குறித்த செயல்திட்டங்களை ஒருங்கிணைத்து அதனை உலக நீர் நாளில் முன்னெடுப்பதும் ஐநா நிறுவனத்தின் திட்டம் ஆகும். இத்திட்டத்தின்படி 2006 ஆம் ஆண்டிற்கான உலக நீர் நாள் யுனெஸ்கோவினால் "நீரும் கலாசாரமும்" (*Water and Culture*) என்ற கருப்பொருளில் முன்னெடுக்கப்பட்டது. 2007 இல், "நீர் பற்றாக்குறையுடன் ஒத்துழைப்பது" ('Coping with Water Scarcity') என்ற தொனிப்பொருளில் FAO அமைப்பினால் முன்னெடுக்கப்பட்டது.
# உலக நீர் நாள்

## கருப்பொருள்கள்

ஒவ்வொரு ஆண்டும் குறிப்பிட்ட ஒரு கருப்பொருளைக் கொண்டு இந்த நாள் நினைவில் கொள்ளப்படுகின்றது.  
- 2022 – நிலத்தடி நீர், கண்ணுக்குத் தெரியாததைக் காணச் செய்தல்
- 2021 - தண்ணீரை மதிப்பிடுதல்
- 2020 - நீர் மற்றும் காலநிலை மாற்றம்
- 2019 - யாரையும் (நீரிண்றி) விட்டுவிடாதீர்கள்
- 2018 - இயற்கைக்காக தண்ணீர்
- 2017 - ஏன் நீரினை வீணாக்க கூடாது?
- 2016 - சிறந்த நீர், சிறந்த தொழில்கள்
- 2015 - நீரும், நிலையான மேம்பாடும்
- 2014 - நீரும் ஆற்றலும்
- 2013 - நீர் நிறுவனம்
- 2012 - தண்ணீர் மற்றும் உணவு பாதுகாப்பு
- 2011 - நகரங்களுக்கு தண்ணீர்- நகர்ப்புற மாற்றங்களுக்கு பதிலளித்தல்
- 2010 - தரமான நீர்
- 2009 - தண்ணீர் மற்றும் வாய்ப்புகள் பகிர்ந்துகொள்ளல்
- 2008 - சுகாதாரத்திற்கான ஆண்டு
- 2007 - தண்ணீர்த் தட்டுப்பாட்டை எதிர்கொள்ளல்
- 2006 - நீரும் பண்பாடும்
# உலக நீர் நாள்

## நோக்கம்

நீர்வளத்தைக் காப்பதும், அதனைப் பெருக்குவது குறித்த விழிப்புணர்வை மக்கள் மத்தியில் ஏற்படுத்துவதும் இந்நாளின் நோக்கமாகும்.
# பெவல் நீர்த்தேக்கம்

**பெவல் நீர்த்தேக்கம் (Bewl Water)** என்பது தென்கிழக்கு இங்கிலாந்தில் உள்ள மிகப்பெரிய இயற்கை நீர்த்தேக்கம் ஆகும். இது இராயல் தன்பிரிட்ச் வெல்சுக்கு தென்கிழக்கில் ௰ கி.மி (10) தொலைவில் அமைந்திருக்கிறது.
# பெவல் நீர்த்தேக்கம்

## வரலாறு

இங்கிலாந்தின் மேற்கு கென்ட் பகுதியில் ௲௯௱௬௰ இல் (1960) அதிகரித்து வரும் குடிநீரின் தேவைக்காக புதிதாக ஒரு மார்க்கம் தேடப்பட்டது. அப்போதைய மத்திய-கென்ட் குடிநீர் நிறுவனம் (இப்போது தென்கிழக்கு குடிநீர் நிறுவனம்) மற்றும் மெட்வே தண்ணீர் குழு (இப்போது தெற்கு குடிநீர் நிறுவனம்) இணைந்து மெட்வே ஆற்றுக் குடிநீர் திட்டத்தை அறிவித்தனர். இதற்கான அனுமதி ௲௯௱௬௰௮ இல் (1968) கோரப்பட்டது  
இத்திட்டத்தின் படி, பெவல் ஆற்றுப்படுக்கையின் குறுக்கில் ஒரு அணை கட்டப்பட்டு பெவல் மற்றும் டைசு நதிகளில் வரும் உபரி நீராதாரத்தின் மூலம் இவ்வணை நிரப்பப்பட்டது. இந்த பெவல் நீர்த்தேக்கம், இன்றும் எவ்விதத் தடையும் இன்றி இயங்கிவருகிறது. பெவல் நீர்தேக்கத்தின் அளவு வெம்ப்ளி கால்பந்தாட்ட மைதானத்தின் அளவைப் போல ௪௱௩௰௬ (436) மடங்குகள் ஆகும்.
# பெவல் நீர்த்தேக்கம்

## முகவரி

பெவல் நீர்த்தேக்கம், இலாம்பர்கர்சுட், இங்கிலாந்து, TN3 8JH
# செந்தூரா மாம்பழம்

**செந்தூரா மாம்பழம்** (*Sendura mango*) என்பது மாம்பழங்களில் ஒரு வகையாகும். இது மாம்பழங்கள் காய்க்கும் பருவத்தில் முன் பருவத்தில் காய்க்கும் இரக மாம்பழமாகும். இது நடுத்தர வளர்ச்சிக் கொண்டது. இவ்வகை மாம்பழங்கள் சிறியதாக உள்ளவை. நல்ல இருப்புத்தன்மைக் கொண்டதால் நீண்டதொலைவுக்கு எடுத்துச்செல்லலாம். இது நல்ல சுவை உடையதாகவும், நறு மணம் உடையதாகவும் உள்ளது. கெட்டியான சதைப்பற்றுடன், ஆரஞ்சு கலந்த மஞ்சள் நிறசதைப்பற்றுக் கொண்டது.
# சிறுவாணி அணை

**சிறுவாணி அணை** கேரளா மாநிலம் பாலக்காடு மாவட்டத்தில், பாலக்காட்டில் இருந்து 46 கி.மீ தொலைவிலும், தமிழ்நாட்டின் கோயமுத்தூர் நகரிலிருந்து மேற்கே 35கி.மீ. தொலைவில் வெள்ளியங்கிரி மலை மற்றும் அதன் தொடர்ச்சியான சிறுவாணி மலையின் மேற்குச் சரிவில் சிறுவாணி ஆற்றில் அமைந்துள்ளது. சிறுவாணி ஆறானது மேற்குத் தொடர்ச்சி மலையின் சிறுவாணி மலையின் மேற்குச் சரிவில் உருவாகி வடக்கு நோக்கி பாய்ந்து பவானி ஆற்றில் கலக்கிறது.ஆங்கிலேய ஆட்சியின் போது 1890களில் கோவை நகரின் குடிநீர் தேவைக்காக சிறுவாணியின் குறுக்கே அணை கட்டி நீர் கொண்டு வர திட்டமிடப்பட்டது. 1920ல் பாம்பாறு, பட்டியாறு, முத்திக்குளம் அருவியின் நீர் ஆகியவை ஒன்று சேர்ந்து சிறுவாணி ஆறு உருவாகும் பகுதியில் ஒரு சிறிய அணை கட்டப்பட்டு நீர் தேக்கப்பட்டு, மலையைக் குடைந்து 1.6 கி.மீ நீளத்துக்கு குகை அமைத்து மலையைத் தாண்டி கிழக்காக நீர் கொண்டு வரப்பட்டது. 1970களில் கோவை நகரின் அதிகரித்த நீர்த்தேவையை நிறைவேற்ற, தமிழ்நாடு அரசு கேரளத்துடன் ஒப்பந்தம் செய்து பழைய அணைக்கு கீழ்ப்பகுதியில் பெரியதாக தற்போதுள்ள சிறுவாணி அணை கட்டப்பட்டது. பழைய அணை தற்போதைய நீர்த்தேக்கப் பகுதிக்குள் அமைந்துள்ளது. முல்லைப் பெரியாறு அணைத் திட்டம், பரம்பிக்குளம் ஆழியாறு திட்டம் போலவே, இத்திட்டம் மூலம் கேரளத்தின் மேற்குத்தொடர்ச்சி மலையின் மேற்குச் சரிவில் பெய்யும் அதிக மழையின் மூலம் கிடைக்கும் நீர் அணை மூலம் தேக்கப்பட்டு, குறைந்த மழை பொழியும் கிழக்குச் சரிவுப் பகுதியில் அமைந்துள்ள தமிழ்நாட்டுக்கு கொண்டு வரப்படுகிறது. இந்த அணையைச் சுற்றியும் பாதுகாக்கப்பட்ட வனப்பகுதியாகவும் குடியிருப்புகள் இன்றியும் உள்ளதால் நீர் மிகவும் தூய்மையாக உள்ளது. ஆண்டு முழுவதும் நீரோட்டம் உள்ள முத்திக்குளம் அருவியிலிருந்தே அதிக நீர் கிடைக்கிறது. இந்த அணையும் அருவியும் மிகவும் எழில் வாய்ந்த பகுதியில் அமைந்துள்ளது. பாதுகாக்கப்பட்ட வனப்பகுதியில் உள்ளதால் அணைக்கு பொதுமக்கள் செல்வதற்கு வனத்துறை அனுமதி பெற வேண்டும்.  
வெள்ளியங்கிரி மலையின் முகட்டிலிருந்து நோக்கினால் சிறுவாணி மலைக்கு மேற்கே கல்லடிக்கூடம் மலையிலிருந்து வடக்கு நோக்கி விழும் அழகிய முத்திக்குளம் அருவியை காணலாம். வெள்ளியங்கிரி மலையிலிருந்து பார்க்கும்போது முத்திக்குளம் அருவியில் ஆண்டு முழுவதும் நீர் வருவது தெரிந்ததால் தான் அங்கிருந்து நீர் கொண்டு வர சிறுவாணி அணை திட்டம் உருவாக்கப்பட்டது.  
சிறுவாணி அணை  
சிறுவாணி அணை குடிநீர் திட்ட வரைபடம்.
# ஜோ இன்-சுங்

**ஜோ இன்-சுங்** (பிறப்பு: ஜூலை 28, 1981) ஒரு தென் கொரியா நாட்டு நடிகர் மற்றும் விளம்பர நடிகர் ஆவார். இவர் பியானோ, ஸ்ப்ரிங் டே போன்ற பல தொலைக்காட்சி தொடர்களிலும் மற்றும் அ பிரோசன் பிளவர்ஸ் போன்ற சில திரைப்படங்களிலும் நடித்துள்ளார்.
# பீட்டர் மாம்பழம்

**பீட்டர் மாம்பழம்** என்பது மாம்பழ வகைகளில் ஒன்று ஆகும். இதற்கு **நடுசாலை**, **ராஸ்புரி**, **பெரி**, **கிரேப்**, **பீட்டர் பசந்த்** போன்ற பிற பெயர்கள் உண்டு. ஆண்டுதோறும் சீரான மகசூல் கொடுக்கக்கூடியது. நல்லநறுமணத்துடன் இந்த பழம் சிறியதாகவும், தரமானதாகவும், இனிப்பாக சுவை உடையதாகவும், மிருதுவானதாகவும், நார் அற்றதாகவும், சதைப்பற்றுடன் சாறு நிறைந்ததாகவும் இருக்கும்.
# அல்போன்சா மாம்பழம்

**அல்போன்சா மாம்பழம்** (Alphonso (Mango) என்பது இந்தியாவில் தோன்றிய மாம்பழ வகையாகும். இதற்கு **காதர் குண்டு**, **பாதாமி**, **அப்பூஸ்** போன்ற பிற பெயர்கள் உண்டு. நல்ல தரமான இரகமாக இப்பழம் கருதப்படுகிறது. வெளிநாடுகளுக்கு இந்தப் பழங்கள் பழமாகவும், பழக்கூழாகவும் ஏற்றுமதியாகின்றன. நல்ல சுகந்த நறுமணத்துடன் இந்தப் பழம் சிறியதாக, தரமானதாக, மிகவும் இனிப்பாக, மிருதுவாக, நார் அற்றதாக, சதைப்பற்றுடன் சாறு நிறைந்ததாகவும் இருக்கும். நல்ல இருப்புத் தன்மை உடையதால் இது நீண்டதூரம் எடுத்துச் செல்ல ஏதுவாக உள்ள பழம் ஆகும்.
# அல்போன்சா மாம்பழம்

## தோற்றம்

இதற்கு, இந்தியாவில் போர்த்துகீசிய காலனிகளை நிறுவ உதவிய போர்த்துகீசிய பொது மற்றும் இராணுவ நிபுணரான அபோன்சோ டி அல்புகெர்க்கின் பெயரிடப்பட்டது. அல்போன்சா போன்ற வகைகளை உற்பத்தி செய்ய போர்த்துகீசியர்கள் மா மரங்களில் ஒட்டுச்செடிகளை அறிமுகப்படுத்தினர். அல்போன்சா மாம்பழம் மிகவும் விலையுயர்ந்த வகைகளில் ஒன்றாகும். இது முக்கியமாக மேற்கு இந்தியாவில் வளர்க்கப்படுகிறது.
# அல்போன்சா மாம்பழம்

## விளக்கம்

அல்போன்சா ஒரு பருவகால பழமாகும். இது ஏப்ரல் மாதத்தின் நடுப்பகுதியிலிருந்து சூன் இறுதி வரை கிடைக்கும். பழங்கள் பொதுவாக 150 முதல் 300 கிராம் வரை (5.3 முதல் 10.6 அவுன்ஸ்) எடையுள்ளதாக இருக்கும். முழுமையாக பழுத்த அல்போன்சா மாம்பழத்தின் தோல் பிரகாசமான தங்க-மஞ்சள் நிறத்துடன் சிவப்பு நிறம் கலந்து காணப்படும் இது பழத்தின் மேல் பகுதி முழுவதும் பரவியிருக்கும். பழத்தின் சதை குங்குமப்பூ நிறமுடையது. இந்த குணாதிசயங்கள் அல்போன்சாவை விருப்பமான சாகுபடியாக ஆக்குகின்றன.
# அல்போன்சா மாம்பழம்

## விளக்கம்

### சமையல்

சர்பத், ஐஸ்கிரீம், லஸ்ஸி, மற்றும் கூழ் ஆகியவை அல்போன்சா மாம்பழங்களைப் பயன்படுத்தி தயாரிக்கும் சில சமையல் தயாரிப்புகளாகும்.
# அல்போன்சா மாம்பழம்

## வர்த்தகம்

அல்போன்சா அதன் சுவை, மணம் மற்றும் துடிப்பான நிறத்திற்காக உள்நாட்டு மற்றும் சர்வதேச சந்தைகளில் மதிப்புமிக்கதாய் இருக்கிறது.. இது யப்பான், கொரியா, ஐரோப்பா உள்ளிட்ட பல்வேறு நாடுகளுக்கு ஏற்றுமதி செய்யப்படுகிறது.
# அல்போன்சா மாம்பழம்

## வர்த்தகம்

### இறக்குமதிக்குத் தடை

அல்போன்சா உள்ளிட்ட இந்திய மாம்பழங்களுக்கு 1989 ஆம் ஆண்டில் அமெரிக்கா விதித்த இறக்குமதி தடை ஏப்ரல் 2007 இல் மட்டுமே நீக்கப்பட்டது. இருப்பினும், அமெரிக்க விவசாயத்திற்கு தீங்கு விளைவிக்கும் பூர்வீகமற்ற பழ ஈக்கள், அழிக்கும் பூஞ்சைகள் மற்றும் பிற பூச்சிகளை தடுக்க மாம்பழங்கள் நாட்டிற்குள் நுழைவதற்கு முன்பு தரம் பார்க்கப்பட்டது. ஐரோப்பிய ஒன்றியம் சில பொருட்களில் "ஐரோப்பிய அல்லாத பழ ஈக்களை" கண்டுபிடித்த பின்னர் மாம்பழங்களை இறக்குமதி செய்வதற்கு ஏப்ரல் 2014 முதல் தடை விதித்தது. இது இங்கிலாந்து பயிர்களுக்கு குறிப்பிடத்தக்க அச்சுறுத்தலை உருவாக்கியது. இந்திய அரசாங்கம் இந்த முடிவை தன்னிச்சையானது என்றும் வணிகங்கள் தடையால் நிதி இழப்பை சந்திக்க நேரிடும் என்றும் கூறியது.  
இந்திய மாம்பழ ஏற்றுமதி முறையில் குறிப்பிடத்தக்க முன்னேற்றங்களைத் தொடர்ந்து 2015 சனவரியில் ஐரோப்பிய ஆணையம் தடையை நீக்கியது.
# காலேபாடு மாம்பழம்

**காலேபாடு மாம்பழம்** என்பது மாம்பழ வகைகளில் ஒன்று ஆகும். இதன் மரம் குட்டையாக வளரும் இரகம் ஆகும். இந்த ரகம் சீரான அதிக காய்ப்புக் கொடுக்கக்கூடியது ஆகும். நல்ல சுகந்த நறுமணத்துடன் இந்த பழம் இனிப்பாக சாறும், நார் அற்றதாகவும், கெட்டியான சதைப்பற்றுடன், மஞ்சள் கலந்த ஆரஞ்சு நிறத்துடன், சிறிய பழங்களாக இருப்பதுடன், நல்ல இருப்புத் தன்மை உடையதால் நீண்டதூரம் எடுத்துச் செல்ல ஏதுவாக உள்ளபழம் ஆகும்.
# மல்கோவா மாம்பழம்

.
**மல்கோவா மாம்பழம்** (Mulgoba) என்பது தமிழ்நாட்டிலும், தென்னிந்தியாவிலும் முதன்மையாக பயிரிடப்படும் மாம்பழ வகைகளில் ஒன்று ஆகும். வியாபார ரீதியாக பயிரிடப்படும் இரகங்களில் ஒன்று ஆகும். இந்த இரகம் இயற்கையிலேயே பூக்கள் குறைவு இதனால் குறைவாகவே விளைச்சல் தரக்கூடியது ஆகும். இதன் பழங்கள் பெரியவை. நல்ல மணம் உள்ளவை. பழங்கள் தரம் மிக உயர்வானது. இந்த பழம் இனிப்பாக சாறும், மஞ்சல் நிறச் சதைப்பற்றுடன், நல்ல இருப்புத் தன்மை உடையதாகவும், கெட்டியான தோல் கொண்டதாக உள்ளதால் நீண்டதூரம் எடுத்துச் செல்ல ஏதுவாக உள்ளபழம் ஆகும்.
# விஜயநகரம் (கர்நாடகம்)

**விசயநகரம்** (Vijaya Nagara), இந்தியாவின், மத்திய கருநாடகா மாநிலத்தின், விசயநகர மாவட்டத்தில் உள்ளது. 13-ஆம் நூற்றாண்டில் அரிகரா மற்றும் புக்கா எனும் சங்கம மரபு சகோதரர்களால், **வித்யாரண்யர்** என்ற அந்தண முனிவரின் துணையுடன் நிறுவப்பட்டது விசயநகரப் பேரரசு.  
இந்நகரம் விசயநகரப் பேரரசின் தலைநகராக விளங்கியது. தில்லி மொகலாயப் 16-ஆம் நூற்றாண்டின் இறுதியில் தில்லி மொகலாய பேரரசு மற்றும் தக்கானச் சுல்தானகளின் இடையறாத தாக்குதல்களாலும் 1565-இல் விசயநகரப் பேரரசு வீழ்ந்த காரணத்தால், விசயநகரமும் பொலிவிழந்தது. தற்போது இந்நகரம் அம்பி எனும் பெயரால் விளங்குகிறது. தற்போது சிதலமடைந்த *விசயநகரம்* உலக பாரம்பரிய களங்களில் ஒன்றாக விளங்குகிறது.
# விஜயநகரம் (கர்நாடகம்)

## அமைவிடம்

துங்கபத்திரை ஆற்றின் தென்கரையில், அம்பியில் உள்ள விருபாட்சர் கோயிலை மையமாகக் கொண்டு விசயநகரம் அமைந்துள்ளது. இந்நகரத்தை சுற்றி இராமாயணத்தில் குறிப்பிட்டுள்ள கிட்கிந்தை அமைந்துள்ளது.
# விஜயநகரம் (கர்நாடகம்)

## அருகில் உள்ள இடங்கள்

1. அம்பி
1. ஓசுபேட்டு
1. மதங்க மலை
1. ஏமகுண்ட மலை
1. விருபாட்சர் கோயில்
1. விட்டலர் கோயில்
1. கிருட்டிணர் கோயில்
1. இலக்குமி நரசிம்மர் கோயில்
1. சுக்கிரிவன் குகை
1. கோதண்டராமர் கோயில்
1. அரண்மனை தர்பார் மண்டபம்
1. ராமசந்திரன் கோயில்
1. பாதள சிவன் கோயில்
1. தாமரை மண்டபம்
1. புனித குளம்
1. யாணை கொட்டில்
1. அனகொண்டி
1. கமலபுரம், தொல்லியல் அருங்காட்சியகம்
# விஜயநகரம் (கர்நாடகம்)

## அடிக்குறிப்புகள்

- Sosale Srinivasachar & T.S. Satyan, *Hampi: The fabled capital of the Vijayanagara Empire*, (Directorate of Archaeology and Museums), Govt. of Karnataka, 1995
- J.M. Fritz *et al.*, *New Light on Hampi: Recent Research at Vijayanagara*, (Performing Arts Mumbai, 2001)
- A.H. Longhurst, *Hampi Ruins Described and Illustrated*, (Laurier Books Ltd., 1998)
- *The Ruins of Hampi:Travel Guide*
- Raghu Rai & Usha Rai, *Vijayanagara Empire: Ruins to Resurrection*, New Delhi, 2014.
# ஆர். எஸ். பாரதி

**ஆர். எஸ். பாரதி** (பிறப்பு: 12 ஆகத்து 1947) தமிழக அரசியல்வாதி ஆவார். ஆலந்தூர் நகராட்சித் தலைவராக இருந்தவர்.
# ஆர். எஸ். பாரதி

## இளமை மற்றும் குடும்பம்

பாரதி, ராமன் - விஜயலட்சுமி தம்பதியர்களுக்கு மகனாய் பிறந்தார். 1964 ஆம் ஆண்டு வேப்பேரியில் உள்ள செயின்ட் ஜோசப் ஆங்கிலோ இந்தியன் பள்ளி இறுதி படிப்பை முடித்து 1974 ல் சென்னைப் பல்கலைக்கழகத்தில் இளங்கலை பட்டம் பெற்று, 1978 இல் சென்னை சட்டக் கல்லூரியில் (சென்னை பல்கலைக்கழகம்) இளங்கலை சட்டம் (B.L) தேர்ச்சி பெற்று வழக்கறிஞராகப் பணியாற்றுகிறார்.  
ஆர். எஸ். பாரதி - சம்பூர்ணம் இணையரின் திருமணம் 22.01.1980 அன்று நடைபெற்றது. சாய் லஷ்மிகாந்த் மற்றும் சாய் ஜெயகாந்த் என்ற இரண்டு மகன்கள் உள்ளனர் .
# விண்வெளிச் செவிலியம்

**விண்வெளிச் செவிலியம்** (*Space nursing*) என்பது சிறப்பானதொரு பராமரிப்புப் பணியாகும். விண்வெளிப் பயணத்தில் உண்டாகும் தாக்கங்களுக்கு எதிராக மனிதன் கடைப்பிடிக்க வேண்டிய நெறிமுறைகள் பற்றி படிக்கும் அறிவியல் படிப்பு விண்வெளிச் செவிலியம் எனப்படும். விண்வெளி மருத்துவம் போலவே இச்செவிலியச் சேவையும் புவியிறங்கிய நோயாளிகளுக்கு அளிக்கவேண்டிய செவிலிய பாதுகாப்புப் பற்றிய அறிவையும் அளிக்கிறது.
# விண்வெளிச் செவிலியம்

## வரலாறு

1920களில் ஆரம்பமான அமெரிக்க வர்த்தக வான் பயணத்தில் செவிலியர்களை வானூர்தியுடன் அனுப்புவதும் வான் பயணத்தின் ஒரு பகுதியாக இருந்தது. 1958-ம் ஆண்டு சனாதிபதி ஐசனோவர், நாசாவை அமைக்க தேசிய விமானவியல் மற்றும் விண்வெளிச் சட்டத்தில் கையெழுத்திட்டார். விண்வெளி வீரர்களின் உடற்தகுதிகளைக் கண்டறியும் சோதனைகளில் ஈடுபடும் மருத்துவக்குழுவுடன் நெருக்கமாகப் பணியாற்ற செவிலியர்கள் தேர்ந்தெடுக்கப்படவேண்டும் என்ற அம்சமும் இந்தச் சட்டத்தின் ஒரு பகுதியாக இருந்தது. பயணங்கள் முடித்துத் திரும்பிய விண்வெளி வீரர்கள் மீது விண்வெளியின் விளைவுகளைக் கண்காணிக்க செவிலியர்கள் உதவினார்கள்.  
இலெப்டினன்ட் டோலோரசு ஓ அரா மற்றும் இலெப்டினன்ட் செர்லி சைனெத் ஆகிய இருவரும் முதன் முதலில் ஏழு மெர்குரி திட்ட விண்வெளி வீரர்களுடன் பணியாற்ற ஒதுக்கப்பட்டனர். அவர்கள் விண்வெளி அவசரச் சிகிச்சை மருத்துவமனைக்குத் தேவையான கருவிகள் உருவாக்கும் வேலையில் ஈடுபட்டனர். ஒரு அவசரச் சிகிச்சைத் தேவை ஏற்பட்டால் இவர்கள் முதல் உதவி வழங்கினார்கள். பேரிடர் இடர்பாடுகளைச் சந்திக்க நேரிட்டால் விண்வெளி வீரர்கள் மீளவும் கட்டுப்படுத்திக் கொள்ளவும் இந்தச் செவிலியர்கள் உதவினார்கள்.  
1962 ஆம் ஆண்டில் நாசா விண்வெளிச் செவிலியம் திட்டத்திற்காகச் செவிலியத்தில் பட்டம் பெற்ற நபர்களின் விண்ணப்பங்களைக் கோரியது. 1991 ஆம் ஆண்டில் விண்வெளி செவிலியச் சமுதாயம் துவக்கப்பட்டது. இலிண்டா பிளசு மற்றும் மருத்துவர் மார்த்தா ரோசர் ஆகியோர் இச்சமுதாயத்தை நிறுவினார்கள், "ஒன்றுபட்ட மனித சமுதாயத்திற்கு அறிவியல்" என்பதே இச்சமுதாயத்தின் அடிப்படைக் கொள்கையாகும்.
# நெடுவேள் ஆதன்

**நெடுவேளாதன்** என்பவன் வளமிக்க போந்தை என்னும் ஊரை ஆண்ட வேள் குல மன்னன் ஆவான். போந்தை என்று பல ஊர்கள் அழைக்கப்பட்டாலும் இவனாண்ட போந்தை சோழநாட்டு மிழலைக்கூற்ற போந்தை என்று புறநானூற்று பாடல் மூலம் அறியலாம்.<sup>புறம் 338</sup>
நெடுவேள் ஆதன் சங்ககால அரசர்களில் ஒருவன்.  
போந்தை அவனது தலைநகர்.  
இவன் மூவேந்தர்க்கும் அஞ்சாதவன்.  
தன் மகளைத் தன்னைப் பணிபவர்க்கே மணம் முடித்துத் தருவதாக அறிவித்திருந்தான்.
# ருமானி மாம்பழம்

**ருமானி** (*rumani*) என்பது மாம்பழ வகைகளில் ஒன்று ஆகும். இது இந்தியாவில் இருந்து வெளிநாடுகளுக்கு ஏற்றுமதி செய்யப்படும் இரகங்களில் ஒன்று. இம்மரம் சுமாரான வீரியத்துடன் வளரக்கூடியது. இது வீட்டுத்தோட்டங்களுக்கு ஏற்றது. சீரான மகசூல் கொடுக்கக் கூடியது. இந்த பழங்கள் மஞ்சள் நிறத்துடன் காணப்படும். நல்லமணம் உள்ளவை. சிறியதாகவும். இனிப்புச்சுவையுடனும், மிதமான சாறுகொண்டது. நார் இல்லாமலும், பிடிப்பான சதையுடன் நல்ல இருப்புத்தன்மை கொண்டது.
# ஒழுங்குமுறை விற்பனைக் கூடம்

**ஒழுங்குமுறை விற்பனைக் கூடம்** என்பது தமிழகத்தில் வேளாண் விற்பனை மற்றும் வணிகத்துறையின் கீழ் இயங்கிவரும் கூடங்கள் ஆகும். தமிழகம் முழுவதும் 268 ஒழுங்குமுறை விற்பனைக் கூடங்கள் உள்ளன. இவை வேளாண் விளை பொருட்களை வாங்கவும் விற்கவும் அதை முறைப்படுத்தவும் தமிழக அரசால் 1987ஆம் ஆண்டு தமிழ்நாடு வேளாண்மை விளை பொருள் விற்பனை (ஒழுங்கு முறை) சட்டத்தை பிறப்பித்தது அமைக்கப்பட்டவை ஆகும்.
# ஒழுங்குமுறை விற்பனைக் கூடம்

## கூடங்களில் உள்ள வசதிகள்

இக்கூடங்களில் இடவசதியைப் பொருத்து அலுவலகம், ஏல அரங்கு, உலர்களம், விவசாயிகள்-வணிகர் ஓய்வு விடுதி, சுகாதாரவசதி,குடிநீர்வசதி, குளியலறை, ஊரக்கிடங்குகள், பணபட்டுவாட அறை, அக்மார்க் ஆய்வுக்கூடம் ஆகிய வசதிகள் செய்யப்பட்டுள்ளன.
# ஒழுங்குமுறை விற்பனைக் கூடம்

## விற்கப்படும் விளைபொருட்கள்

நிலக்கடலை, புளி, எள், கரும்பு வெல்லம், நெல், பருத்தி, கேழ்வரகு, கம்பு, சோளம், வரகு, கொள்ளு, ஆமணக்கு, தேங்காய், மரவள்ளிக்கிழங்கு, உருளைக்கிழங்கு, துவரை, மாம்பழம்,
# ஒழுங்குமுறை விற்பனைக் கூடம்

## விற்பனை முறை

விவசாயிகளால் விற்பனைக்குக் கொண்டுவரப்படுகின்ற விளை பொருட்கள் தனித்தனிக்குவியலாக அடுக்கி வைக்கப்படுகின்றன. வியாபாரிகள் இப்பொருட்களை வாங்க மறைமுக ஏலம் (டெண்டர்) முறை பின்பற்றப்படுகிறது. வியாபாரிகள் விளைபொருட்களை வாங்கியவுடன் விவசாயிகளுக்கு பணம் உடனே கிடைத்துவிடும்.
# ஒழுங்குமுறை விற்பனைக் கூடம்

## கூடுதல் பலன்கள்

*தமிழ்நாடு உழவர் நல நிதித் திட்டம்* என்ற திட்டம் தமிழ்நாடு வேளாண்மை விற்பனை வாாியம் மூலம் செயல்படுத்தப்படுகிறது. இத்திட்டத்தில் ஒழுங்குமுறை விற்பனைக் கூடங்கள் மூலமாக ஒரு ஆண்டுக்கு ஒரு முறை அல்லது அதிக அளவு தங்களது விளைச்சலை விற்கும் அனைத்து உழவர்களும் இதில் சேரலாம். இத்திட்டத்தின் உறுப்பினர் விபத்து, பாம்புக்கடி போன்றவற்றின் காரணமாக மரணமடைதால் அவர்களின் குடும்பத்துக்கு ரூ. ஒரு லட்சம்வரை இழப்பீடு அளிக்கப்படும். மேலும் விபத்தின் காரணமாக பயனாளி நிரந்தர ஊனமுற்றால் ரூ.75,000 யும், சிறிய அளவிளான ஊனத்திற்கு ரூ.50,000 யும் இழப்பீடு வழங்கப்படும்.
# நீராய்வியல்

**நீராய்வியல்** என்பது பெருங்கடல், கடல், கரையோரப் பகுதிகள், ஏரிகள் மற்றும் ஆறுகளின் அளவீடு மற்றும் இயற்பியல் சார் அம்சங்களைக் கையாளும் ஓர் செயல்முறை அறிவியல் துறை பிரிவு ஆகும். மேலும் இது போன்ற நீர்நிலைகளில் பாதுகாப்பாகப் பயணிக்க வேண்டும் என்ற முதன்மை நோக்கத்திற்காக அந்நீர்நிலைகளில் ஏற்படும் காலப்போக்கிலான மாற்றங்களைக் கணிப்பதும், பொருளாதார வளர்ச்சி, எல்லைப் பாதுகாப்பு, அறிவியல் ஆய்வு, சுற்றுச்சூழல் பாதுகாப்பு போன்ற இன்னபிற கடல்சார் செயல்களுக்குத் துணை செய்வதும் நீராய்வியலின் பயன்களும் நோக்கங்களும் ஆகும்.
# நீராய்வியல்

## இவற்றையும் காண்க

- நிலப்படவரைவியல்
- சலஞ்சர் ஆய்வுப் பயணம்
- நீரியல்
- நீரியல்சார் வானிலையியல்
- மறை நீர்
# ஒ.ச.நே - 02:00

**ஒ.ச.நே - 02:00** (*UTC-02:00*) என்பது ஒருங்கிணைக்கப்பட்ட சர்வதேச நேரத்துடன் -02:00 ஐ ஈடுசெய்யப் பயன்படுத்தப்படும் ஒரு இனங்காட்டி ஆகும்.
# ஒ.ச.நே - 02:00

## சீர் நேரமாக பயன்படுத்தும் நாடுகள் (ஆண்டு முழுவதும்)

- பிரேசில்
- அத்திலாந்திக்குப் பெருங்கடலில் அமைந்துள்ள பிரேசிலுக்குச் சொந்தமான தீவுகளான பெர்னான்டோ டி நோரன்கா, டிரின்டேடும் மார்ட்டிம் வாசும் போன்றவை.
- தெற்கு யோர்சியா மற்றும் தெற்கு சண்ட்விச் தீவுகள் (அத்திலாந்திக்குப் பெருங்கடலில் அமைந்துள்ள பிரித்தானிய கடல் கடந்த ஆள்புலம்).
# ஒ.ச.நே - 02:00

## பகலொளி சேமிப்பு நேரலமாக பயன்படுத்தும் பகுதிகள்

### வடக்கு அரைக்கோள குளிர்காலத்தின்போது

- கிறீன்லாந்து - பெரும்பான்மையான பகுதிகள்
- இங்கு ஐரோப்பிய ஒன்றியத்தின் பகலொளி சேமிப்பு நேர விதிகள் பின்பற்றப்படுகிறது
- செயிண்ட் ப்யேர் அண்ட் மீகேலோன் (கனடாவிற்கருகே வடமேற்கு அத்திலாந்திக்குப் பெருங்கடலில் அமைந்துள்ள, பிரான்சின் ஒரு சுய ஆட்சி பிராந்தியம்)
- இங்கு வட அமெரிக்காவின் பகலொளி சேமிப்பு நேர விதிகள் பின்பற்றப்படுகிறது
# ஒ.ச.நே - 02:00

## பகலொளி சேமிப்பு நேரலமாக பயன்படுத்தும் பகுதிகள்

### தெற்கு அரைக்கோள கோடைகாலத்தின்போது

- பிரேசில்
- கூட்டரசு மாவட்டம், மினாஸ் ஜெரைசு, பரானா, இரியோ டி செனீரோ, இரியோ கிராண்டு டொ சுல், சாவோ பாவுலோ, இசுபிரிட்டோ சான்டோ, கோயாசு, சான்டா கதரீனா
- உருகுவே
# இராசமனோகரி புலேந்திரன்

**இராசமனோகரி புலேந்திரன்** (*Rasamanohari Pulendran*, 7 பெப்ரவரி 1949 - 30 டிசம்பர் 2014) இலங்கைத் தமிழ் அரசியல்வாதி ஆவார். ஐக்கிய தேசியக் கட்சியின் முன்னாள் நாடாளுமன்ற உறுப்பினரான, இவர், இலங்கை கல்வி இராசாங்க அமைச்சராகப் பதவியில் இருந்தார்.
# இராசமனோகரி புலேந்திரன்

## வாழ்க்கைக் குறிப்பு

இராசமனோகரி புலேந்திரன் முன்னாள் யாழ்ப்பாணம் நகர முதல்வர் துரைராஜா, நாகேசுவரி ஆகியோருக்கு 1949 சூலை 2 இல் யாழ்ப்பாணத்தில் பிறந்தவர். இவரது கணவர் கே. ரி. புலேந்திரன் பருத்தித்துறையைச் சேர்ந்தவர். வவுனியா முன்னாள் நகரசபை உறுப்பினராகவும், ஐக்கிய தேசியக் கட்சியின் வவுனியா மாவட்ட அமைப்பாளராகவும் இருந்தவர். 1983 சனவரி 19 இல் விடுதலைப் புலிகள் எனச் சந்தேகிக்கப்படுவோரால் சுட்டுக் கொல்லப்பட்டவர்.
# இராசமனோகரி புலேந்திரன்

## அரசியலில்

இராசமனோகரி புலேந்திரன் 1989 நாடாளுமன்றத் தேர்தலில் வவுனியா தேர்தல் தொகுதியில் ஐக்கிய தேசியக் கட்சியின் சார்பில் போட்டியிட்டு 3,260 விருப்பு வாக்குகள் பெற்று வெற்றி பெற்று நாடாளுமன்றம் சென்றார். பின்னர் 1994 தேர்தலிலும் அதே கட்சியின் சார்பில் போட்டியிட்டு 2,217 விருப்பு வாக்குகள் பெற்று வெற்றி பெற்றார்.
# இராசமனோகரி புலேந்திரன்

## மறைவு

இராசமனோகரி புலேந்திரன் 2014 டிசம்பர் 30 அன்று தனது 65வது அகவையில் கொழும்பில் காலமானார்.
# உலுக் பெக்

**உலுக் பெக்** (*Ulugh Beg*) என அழைக்கப்படும் **மிர்சா முகம்மது தராகே பின் சாருக்** (*Mīrzā Muhammad Tāraghay bin Shāhrukh*, , மார்ச் 22, 1394, ஈரான் – அக்டோபர் 27, 1449, சமர்கந்து) என்பவர் தைமூரியப் பேரரசரும், வானியலாளரும், கணிதவியலாளரும், சுல்தானும் ஆவார். இவர் முக்கோணவியல், வடிவவியல் ஆகிய வானியல்-தொடர்புள்ள கணிதத்தில் இவரது ஆய்வுகள் அமைந்திருந்தன. 1424, 1429 ஆண்டுப் பகுதியில் இவர் உசுபெக்கிசுத்தானில் சமர்கந்துவில் வான்காணகம் ஒன்றைக் கட்டினார். இவர் கட்டிய வான்காணகம் பைசாஞ்சிய நகரப் புனித சொஃபியா கும்மட்டத்தைவிட உயரமானது. அது சூரியக் குத்துயரத்தை அளக்கும் சூரியக் கடிகை (குனோமொன்) ஒன்றையும் பெற்றிருந்தது. இது இசுலாமிய உலகில், குறிப்பாக மத்திய ஆசியாவில் மிகப் பெரிய வான்காணகமாக இருந்ததெனக் கருதப்படுகிறது. சமர்கந்துவிலும் புகாராவிலும் உலுக் பெக் மத்ரசா (1417–1420) ஒன்றைக் கட்டினார். இதன் மூலம் நகரங்களை அவர் கலாசார, கல்வி மையங்களாக மாற்றினார்.  
இவர் வானாய்வில் ஈடுபட்டு கோள்களின் பட்டியல்களையும் விண்மீன் அட்டவணைகளையும் வெளியிட்டார். இவை தாலமியின் அட்டவணைகளைவிட சிறந்தவை. இவையே இப்பார்க்கசுக்குப் பிறகு உருவாக்கப்பட்ட புதிய அட்டவணைகளாகும். இவரது கோள்களின் பட்டியல்களும் அட்டவணைகளும் ஐரோப்பாவில் 1665இல் வெளியிடப்பட்டன.
# உலுக் பெக்

## இறப்பு

தனது தந்தை சார்க் மிர்சாவின் இறப்பைக் கேள்வியுற்ற உலுக் பெக் பால்க் நகர் (இன்றைய ஆப்கானித்தானில்) சென்றார். அங்கு அவர் தனது மருமகனும், சகோதரன் பைசன்கோரின் மகனுமான அலாவுதவுலா தைமூரியப் பேரரசின் ஆட்சிக்கு உரிமை கோரியது தெரிய வந்தது. அலாவுதவுலாவுடன் போர் புரிந்து அவனை வென்ற உலுக் பெக் ஏரத் சென்று 1448 இல் அந்நாட்டு மக்களைக் கொன்று குவித்தார். ஆனால், அலாவுதாவுலாவின் சகோதரன் அபுல்-காசிம் அலாவுதாவுலாவுக்கு உதவிக்கு வந்து உலுக் பெக்கை விரட்டினான். உலுக் பெக் பால்க் திரும்பிய பொழுது, அவரது மூத்த மகன் அப்துல்-லத்திப் மிர்சா அவருக்கு எதிராகக் கிளர்ச்சியில் இறங்கியதை அறிந்தார். இதனை அடுத்து மீண்டும் உள்நாட்டுப் போர் தொடங்கியது. இரண்டு ஆண்டுகளில் மக்கா செல்லும் வழியில் மூத்த மகனின் ஆணையின் படி அவர் தலை துண்டிக்கப்பட்டுக் கொலை செய்யப்பட்டார். இறுதியாக, உலுக் பெக் அவரது மருமகன் அப்தல்லா மிர்சாவினால் (1450–1451) சிறப்பிக்கப்பட்டு, அவரது உடல் சமர்கந்துவில் உள்ள தைமூர் சமாதியில் வைக்கப்பட்டது. 1941 ஆம் ஆண்டில் இது தொல்லியலாளர்களால் கண்டுபிடிக்கப்பட்டது.
# உலுக் பெக்

## நினைவு

- நிலாவின் குழி ஒன்றுக்கு உலுக் பெக் என செருமானிய வானியலாளர் ஜொகான் ஐன்ட்ரிக் வொன் மாட்லர் என்பவர் தனது 1830 நிலா வரைபடத்தில் பெயரிட்டுள்ளார்.
- 1977 ஆகத்து 21 இல் கண்டுபிடிக்கப்பட்ட சிறுகோள் படை ஒன்றுக்கு 2439 உலுக்பெக் எனப் பெயரிடப்பட்டது.
# மூகாம்பிகை கோயில்

**மூகாம்பிகை கோயில்** (**Mookambika Devi Temple**) இந்தியாவின், கர்நாடக மாநிலத்தில், உடுப்பி மாவட்டத்தின் கொல்லூரில் அமைந்துள்ளது. இது ஒரு இந்து கோயிலாகும். இங்கு மூகாம்பிகை தேவி வழிபடப்படுகிறார். உடுப்பி மற்றும் மங்களூருவிலிருந்து கொல்லூருக்கு அடிக்கடி பேருந்து வசதிகள் உண்டு. இசை ஞானி இளையராஜா இக்கோவிலுக்கு ஒரு கோடி ரூபாய் நன்கொடை வழங்கியுள்ளார். இக்கோவில் சக்தி பீடங்களில் மிகவும் சக்திவாய்ந்த திருத்தலமாக கருதப்படுகிறது.  
இக்கோயில் கோடாச்சத்ரி மலைக் குன்றுகளின் அடிவாரத்திலும், சௌபர்னிகா நதியின் தென்புறத்திலும் அமைந்துள்ளது. மேலும், இந்த இடமானது கோகர்ணம் மற்றும் கன்னியாகுமரிக்கு இடையே அமந்துள்ளது. மூகாம்பிகை கோயில் அமைந்துள்ள நிலப்பகுதி புராண காலத்தில் துறவியான பரசுராமரால் உருவாக்கப்பட்டது என்று நம்பப்படுகிறது. இக் கோயிலின் பிரதான தெய்வமாக சுயம்பு மூர்த்தமான ஜோதிர்லிங்கம் ஆகும். இதன் நடுவில் தங்கத்தினாலான வரிகளையுடய ஒரு பிளவு காணப்படுகிறது. லிங்கத்தின் இடப்புறம் முப்பெரும் தேவியர்களையும் வலப்புறம் மும்மூர்த்திகளையும் குறிக்கிறது. இதனுடன் நான்கு கைகளையுடய பஞ்சலோகத்தாலான மூகாம்பிகை திரு உருவம் பிரதிஷ்டை செய்யப்பட்டுள்ளது. இக்கோவில் இந்துக்களின் மிக முக்கியமான வழிபாட்டுத் தலங்களில் ஒன்றாக விளங்குகிறது.
# மூகாம்பிகை கோயில்

## தல வரலாறு

கொல்லூர் பகுதியில் கம்ஹாசூரன் என்ற அரக்கனின் தொல்லைகளிலிருந்து மக்களை காக்க, பார்வதி தேவி, அவ்வரக்கனை கொன்று மக்களை காத்தார். பார்வதி தேவியை இங்குள்ள மக்கள் மூகாம்பிகை என்று அழைத்து வழிபடுகின்றனர். இக்கோயில் மூலவர் மூகாம்பிகை சிலையை 1200 ஆண்டுகளுக்கு முன்னர் ஹலுகல்லு வீர சங்கய்யா என்ற அரசன் நிறுவினார். இக்கோவில் 51 சக்தி பீடங்களில் தேவியின் காதுகள் விழுந்த பீடமாகப் போற்றப்படுகிறது. தமிழ் மாதங்களான புரட்டாசியில் நவராத்திரி விழாவும், பங்குனி மாதத்தில் தேரோட்டமும் இங்கு கொண்டாடப்படும் முக்கிய திருவிழாக்கள் ஆகும்.
# மூகாம்பிகை கோயில்

## புராணக்கதை

சங்கர மடத்தை நிறுவிய ஆதி சங்கரர் மூகாம்பிகை தேவியின் தரிசனத்தைக் கண்டதால் இங்கு கோயிலை நிர்மாணித்தார் என்று நம்பப்படுகிறது.  
ஒரு நாள், தேவி மூகாம்பிகை ஆதி சங்கரர் முன்பாகத் தோன்றி வேண்டிய வரத்தைக் கேட்குமாறு பணித்தார். அதற்கு ஆதி சங்கரர், தான் கேரள மாநிலத்தில் தேவியின் சிலையை பிரதிஷ்டை செய்து, மக்கள் அனைவரும் வழிபாடு செய்வதற்கு, ஒரு கோயில் கட்டி வழிபட விரும்புவதாகக் கூறினார். அதற்கு தேவி ஒரு நிபந்தனையுடன் ஒத்துக்கொண்டார். அதாவது, சங்கரர் முன்னே செல்ல வேண்டும் என்றும், குறிப்பிட்ட இடம் வரும் வரை பின்னால் திரும்பி பார்க்கக் கூடாது எனவும் கட்டளையிட்டார். அதனால் ஆதி சங்கரர் முன்னே சென்றார். மூகாம்பிகை தேவி சங்கரரை சோதிக்க விரும்பியதால் தன் காலில் அணிந்த "கொலுசுகளின்" சலங்கை சத்தத்தை கேட்காதவாறு நிறுத்தினார். சலங்கை சத்தம் கேட்காததால் நிபந்தனையை மறந்து சங்கரர் திரும்பிப் பார்த்தார். அங்கு தேவி மூகாம்பிகை சிலை வடிவில் உருமாறி விட்டார். அந்த இடமே தற்போதைய "கொல்லூர்" ஆகும். கோயில் கட்டப்பட்ட இடமானது ஆதி சங்கரர் தவமியற்றிய இடமாகும். மற்றும் தேவி மூகாம்பிகை சங்கரருக்கு காட்சியளித்த இடம் கோடாச்சத்ரி மலை உச்சி ஆகும். இது கொல்லூரிலிருந்து 21 கி.மீ. தொலைவில் உள்ளது. இம் மலையின் உச்சியை கொல்லூர் மூகாம்பிகை கோயிலின் வெளிப்புறத்திலிருந்து காண முடிகிறது.
# 2015 ஐக்கிய இராச்சியப் பொதுத் தேர்தல்

**2015 ஐக்கிய இராச்சியப் பொதுத் தேர்தல்** (*United Kingdom general election of 2015*) ஐக்கிய இராச்சியத்தின் 56வது நாடாளுமன்றத்துக்கான உறுப்பினர்களைத் தேர்ந்தெடுப்பதற்காக 2015 மே 7 அன்று நடைபெற்றது. ஐக்கிய இராச்சியத்தின் அனைத்து 650 நாடாளுமன்றத் தொகுதிகளுக்கும் தேர்தல்கள் நடைபெற்றன. ஒவ்வொரு தொகுதியிலும் இருந்து மக்களவைக்கும், கீழவைக்கும் ஒரு நாடாளுமன்ற உறுப்பினர் தேர்ந்தெடுக்கப்படுகிறார். இப்பொதுத் தேர்தலில், இலண்டன் பெருநகர்ப் பகுதி தவிர்ந்த இங்கிலாந்தின் ஏனைய பகுதிகளில் உள்ளூராட்சி அவைகளுக்கும் தேர்தல்கள் நடைபெற்றன.  
டேவிட் கேமரன் தலைமையிலான பழமைவாதக் கட்சிக்கும், எட் மிலிபாண்ட் தலைமையிலான தொழிற் கட்சிக்கும் இடையில் கடும் போட்டி நிலவும் எனவும், தொங்கு நாடாளுமன்றம் அமையும் வாய்ப்புகளே அதிகம் எனவும் பெரும்பாலான கருத்துக் கணிப்புகள் தெரிவித்திருந்த போதும், நடைபெற்ற தேர்தலில் பழமைவாதிகள் மிகக்குறைந்த அளவு பெரும்பான்மையுடன் கூட்டணி இன்றி ஆட்சியமைக்கத் தேவையான தொகுதிகளைப் பெற்று வெற்றி பெற்றனர்.  
தாராண்மைவாத சனநாயகவாதிகளுடன் கூட்டணி அமைத்து 2010 முதல் ஆட்சி செய்து வந்த பழமைவாதக் கட்சி 36.9% வாக்குகளைப் பெற்று, 331 தொகுதிகளை வென்று நாடாளுமன்றத்தில் 12 அதிகப்படியான இடங்களுடன் தனித்து ஆட்சியமைக்கிறது. 1992 இற்குப் பின்னர் பெரும்பான்மை பலத்துடன் ஆட்சியமைக்கும் முதலாவது கன்சர்வேட்டிவ் அரசு இதுவாகும். அத்துடன், 1900 ஆம் ஆண்டுக்குப் பின்னர் அதிகரித்த விருப்பு வாக்குகளுடன் மீளத் தெரிவு செய்யப்பட்ட முதலாவது பிரதமர் என்ற பெருமையையும், மார்கரெட் தாட்சருக்குப் பின்னர் அதிக தொகுதிகளுடன் மீள வென்ற தலைவர் என்ற பெருமையையும் டேவிட் கேமரன் பெற்றார். எட் மிலிபாண்ட் தலைமையிலான தொழிற் கட்சி, 232 தொகுதிகளை 30.4% வாக்குகள் பெற்று இரண்டாவதாக வந்தது. 1987 ஆம் ஆண்டுக்குப் பின்னர் தொழிற்கட்சி அடைந்த மிகப் பெரும் தோல்வி இதுவாகும்.  
மக்களவையில் 57 உறுப்பினர்களை வைத்திருந்த தாராண்மைவாத சனநாயகவாதிகள் 49 இடங்களை இழந்து, மொத்தம் 8 இடங்களை மட்டுமே கைப்பற்றினர். 1974 ஆண்டுக்குப் பின்னர் அவர்கள் அடைந்த பெரும் தோல்வி இதுவாகும்...  
தேர்தல் பின்னடைவைத் தொடர்ந்து தொழிற்கட்சித் தலைவர் எட் மிலிபாண்ட், தாராண்மைவாத சனநாயகவாதத் தலைவர் நிக் கிளெக் ஆகியோர் தமது கட்சித் தலைமைப் பொறுப்புகளில் இருந்து விலகினர்.
# 2015 ஐக்கிய இராச்சியப் பொதுத் தேர்தல்

## முடிவுகள்

56வது நாடாளுமன்றத்துக்கான தேர்தல் முடிவுகள்:  
| **கன்சர்வேட்டிவ் கட்சி** | <small>டேவிட் கேமரன்</small> | 11,334,920 (36.9%) | align= | 331 (50.9%) |
| --- | --- | --- | --- | --- |
| **தொழிற் கட்சி** | <small>எட் மிலிபாண்ட்</small> | 9,344,328 (30.4%) | align= | 232 (35.7%) |
| **ஐக்கிய இராச்சிய விடுதலைக் கட்சி** | <small>நைஜல் பராஜ்</small> | 3,881,129 (12.6%) | align= | 1 (0.2%) |
| **லிபரல் டெமக்கிராட்சு** | <small>நிக் கிளெக்</small> | 2,415,888 (7.9%) | align= | 8 (1.2%) |
| **இசுக்கொட்டிய தேசியக் கட்சி** | <small>நிக்கொலா ஸ்டர்ஜன்</small> | 1,454,436 (4.7%) | 56 (8.6%) |  |
| **பசுமைக் கட்சி** | <small>நத்தாலி பெனெட்</small> | 1,154,562 (3.8%) | 1 (0.2%) |  |
| **சனநாயக கூட்டுறவுக் கட்சி** | <small>பீட்டர் ரொபின்சன்</small> | 184,260 (0.6%) | align= | 8 (1.2%) |
| **பிளெயிட் சிம்ரு** | <small>லியான் வுட்</small> | 181,694(0.6%) | 3 (0.5%) |  |
| **சின் பெயின்** | <small>ஜெரி ஆடம்சு</small> | 176,232 (0.6%) | align= | 4 (0.6%) |
| **அல்ஸ்டர் கூட்டுறவுக் கட்சி** | <small>மைக் நெஸ்பிட்</small> | 114,935 (0.4%) | align= | 2 (0.3%) |
| **சமூக சனநாயக தொழிற் கட்சி** | <small>அலிஸ்டயர் மெக்டொனெல்</small> | 99,809 (0.3%) | align= | 3 (0.5%) |
| ஏனையோர் | <small>N/A</small> | 349,487 (1.1%) | 1 (0.2%) |  |  
**↓**  
| **331** | **232** | **56** |  |  |
| --- | --- | --- | --- | --- |
| <span>**கன்சர்வேட்டிவ்**</span> | <span>**தொழிற்கட்சி**</span> | <span>**எஸ்.என்.பி**</span> | <span>'''ஏனை-
யோர்'''</span> | } |
# புரோமின் முப்புளோரைடு

## தொகுப்பு முறையில் தயாரித்தல்

1906 ஆம் ஆண்டு பவுல் இலெபூ புளோரினுடன் புரோமினைச் 20 பாகை செல்சியசு வெப்பநிலையில் சேர்த்து முப்புளோரைடை தொகுப்பு முறையில் தயாரித்தார்.  
:Br<sub>2</sub> + 3 F<sub>2</sub> → 2 BrF<sub>3</sub>  
புரோமின் ஒற்றைபுளோரைடு விகிதச்சமமாதலின்மை அடைந்து புரோமின் முப்புளோரைடைக் கொடுக்கிறது.:  
:3 BrF → BrF<sub>3</sub> + Br<sub>2</sub>
# புரோமின் முப்புளோரைடு

## அமைப்பு

ClF<sub>3</sub> மற்றும் IF<sub>3</sub> போல்வே புரோமின் முப்புளோரைடும் ஆங்கில எழுத்து **T** வடிவம் கொண்டுள்ளது. வலுவளவு ஓட்டு இலத்திரன் சோடிகளின் தள்ளுகைக் கொள்கை உருவவியலின் படி புரோமின் மையம் இரண்டு எலக்ட்ரான் சோடிகளாக கருதப்படுகிறது. புரோமினில் இருந்து ஒவ்வொரு அச்சுவழி புளோரினும் 1.81 Å தொலைவிலும் நடுவரை புளோரினில் இருந்து 1.72 Å தொலைவிலும் காணப்படுகின்றன. அச்சுவழி புளோரினுக்கும் நடுவரை புளோரினுக்கும் இடையே உள்ள கோணம் 90 பாகையை விட குறைவாக 86.2 பாகையாக உள்ளது. ஏனெனில் எலக்ட்ரான் இணைகள் உற்பத்தி செய்யும் எதிர்ப்பு புரோமின் – புளோரின் பிணைப்பு விசையை விட அதிகமாக உள்ளது.
# புரோமின் முப்புளோரைடு

## வேதிப்பண்புகள்

புரோமின் முப்புளோரைடு ஒரு புளோரினேற்றும் முகவராகச் செயல்படுகிறது. ஆனால் குளோரோ புளோரைடைவிட குறைவான வினைத்திறன் கொண்டுள்ளது. இத்திரவம் கடத்தியாகவும் தன்னயனியாதலுக்கு காரணமாகவும் இருக்கிறது.:
:2 BrF<sub>3</sub> BrF<sub>2</sub><sup>+</sup> + BrF<sub>4</sub><sup>−</sup>  
அயனபுளோரைடுகளில் பல எளிதாக புரோமின் முப்புளோரைடில் கரைகின்றன. இதனால் புளோரோ எதிர்மின் அயனிகள் தோன்றுகின்றன.  
:KF + BrF<sub>3</sub> → KBrF<sub>4</sub>